Naam bekend gemaak van man wat sterf toe hy hond wou redEckart Wessels. Foto: Facebook Die man van die Wes-Kaap wat dood is nadat ŉ trein hom getref het toe hy sy hond wou red, se naam is Woensdag bekend gemaak. Eckart Wessels, ŉ 21-jarige model, is Maandag omstreeks 11:00 langs die R304-pad buite Stellenbosch dood ná hy deur ŉ trein getref is. Maroela Media het Maandag berig dat Wessels saam met sy vriendin en ŉ hond, Lea, gestap het, toe die hond oor die spoorlyn gehardloop en daar bly sit het. Wessels het die hond probeer red van ŉ aankomende trein. “Ons het geroep en geroep, maar sy wou net nie beweeg nie. Eckart het haar gaan kry, maar toe ons weer sien, was die trein te naby en was dit te laat,” het sy vriendin aan Die Burger gesê. Die vriendin, wat van Swellendam kom, was Dinsdag steeds erg geskok en wou nie hê haar naam moet genoem word nie. Die trein het Wessels getref en sy liggaam vir sowat 500 meter gesleep voor dit tot stilstand gekom het. Hy is op slag dood. Die hondjie is ook dood. ’n Geregtelike doodsondersoek word gedoen. Wessels word Vrydag vanuit ŉ kerk in Harfield Village begrawe. Lees meer hier.